b'\n_START_ARTICLE_\nRusijos-Gruzijos karas\n_START_SECTION_\nKaras d\xc4\x97l naftotieki\xc5\xb3 ir dujotieki\xc5\xb3\n_START_PARAGRAPH_\nRusijos-Gruzijos karas dar vadinamas naftotiekio karu   , kadangi per Gruzijos teritorij\xc4\x85 ein\xc4\x85 svarb\xc5\xabs Rusij\xc4\x85 aplenkiantys naftotiekiai ir dujotiekiai i\xc5\xa1 Kaspijos j\xc5\xabros valstybi\xc5\xb3 . Baku-Tbilisi-Ceyhan naftotiekiu transportuojama apie 1 proc. viso pasaulyje suvartojamos naftos. Gruzija yra esmin\xc4\x97 \xc5\xa1alis, siekiant u\xc5\xbetikrinti laisv\xc4\x85 naftos tiekim\xc4\x85 Vakar\xc5\xb3 Europai.\n_START_SECTION_\n2008\xc2\xa0m. karinis konfliktas\n_START_PARAGRAPH_\nGruzijos vidaus reikal\xc5\xb3 ministro pavaduotoja Eka Zguladz\xc4\x97 teig\xc4\x97, kad Gruzija band\xc4\x97 atsiimti savo teritorij\xc4\x85 kariniais veiksmais, kadangi osetinai atakavo gruzin\xc5\xb3 kaimus Piet\xc5\xb3 Osetijoje._NEWLINE_2008\xc2\xa0m. rugpj\xc5\xab\xc4\x8dio 8 d. tarp Gruzijos ir separatistin\xc4\x97s autonomijos paj\xc4\x97g\xc5\xb3 \xc4\xafvyko susir\xc4\x97mimai. Gruzija atakavo Cchinvalio miest\xc4\x85 ketindama ji atsiimti i\xc5\xa1 separatistinio re\xc5\xbeimo. M\xc5\xab\xc5\xa1iuose buvo naudojama sunkioji technika, aviacija bei reaktyvin\xc4\x97 artilerija. \xc5\xbduvo \xc5\xa1imtai \xc5\xbemoni\xc5\xb3, daug su\xc5\xbeeista._NEWLINE_Kaip atsakas \xc4\xaf m\xc4\x97ginan\xc4\x8dios atsiskirti Gruzijos dalies puolim\xc4\x85 \xc4\xaf Piet\xc5\xb3 Osetijos teritorij\xc4\x85 \xc4\xafvesti papildomi Rusijos kariniai daliniai ir prad\xc4\x97jo kovas prie\xc5\xa1 Gruzij\xc4\x85. Rusijos l\xc4\x97ktuvai bombardavo du Gruzijos miestus bei gruzin\xc5\xb3 pozicijas, Rusija pasiunt\xc4\x97 karin\xc4\x97s technikos i\xc5\xa1 \xc5\xa0. Osetijos. Gruzijos kariuomen\xc4\x97 kontroliavo beveik vis\xc4\x85 Cchinval\xc4\xaf ir nuo 14 valandos paskelb\xc4\x97 vienpuses paliaubas per kurias ragino osetinus pasiduoti. Ta\xc4\x8diau Rusijos aviacija smog\xc4\x97 gruzin\xc5\xb3 aviacijos baz\xc4\x97ms \xc5\xa1alia Tbilisio. Atsakydama \xc4\xaf Rusijos puolimus Gruzija parei\xc5\xa1k\xc4\x97, jog gali paskelbti Rusijai kar\xc4\x85. Gruzija paskelb\xc4\x97 visuotin\xc4\x99 mobilizacij\xc4\x85. Apie 150 Rusijos tank\xc5\xb3 atvyko \xc4\xaf Cchinval\xc4\xaf ir susir\xc4\x97m\xc4\x97 su gruzin\xc5\xb3 paj\xc4\x97gomis. Gruzinai apleido pozicijas mieste, kur\xc4\xaf u\xc5\xbe\xc4\x97m\xc4\x97 Rusija. Rusija u\xc5\xbe\xc4\x97m\xc4\x97 Gruzijos separatistin\xc4\xaf Abchazijos region\xc4\x85 pasiuntusi t\xc5\xabkstan\xc4\x8dius kari\xc5\xb3. Separatistinio Abchazijos regiono lyderis prane\xc5\xa1\xc4\x97 apie visuotin\xc4\x99 mobilizacij\xc4\x85.\n_START_SECTION_\n\xc4\xaevyki\xc5\xb3 chronologija\n_START_PARAGRAPH_\nSvarbesni P. Osetijos karo \xc4\xafvykiai pagal konflikto dienas:\n_START_SECTION_\nRugpj\xc5\xab\xc4\x8dio 1\xc2\xa0\xe2\x80\x93 7 d.\n_START_PARAGRAPH_\nRugpj\xc5\xab\xc4\x8dio 1 d. pabaigoje prasid\xc4\x97jo intensyv\xc5\xabs m\xc5\xab\xc5\xa1iai tarp Piet\xc5\xb3 Osetijos sukil\xc4\x97li\xc5\xb3 ir Gruzijos kariuomen\xc4\x97s. \xc5\xbduvo 6 \xc5\xbemon\xc4\x97s, buvo su\xc5\xbeeisti 21. Kiekviena pus\xc4\x97 apkaltino kit\xc4\x85 u\xc5\xbepuolimu. Rugpj\xc5\xab\xc4\x8dio 3 d. Rusijos vyriausyb\xc4\x97 leido piet\xc5\xb3 osetinams skubiai evakuotis \xc4\xaf Rusij\xc4\x85, tod\xc4\x97l per pirm\xc4\x85 evakuacijos dien\xc4\x85 \xc4\xaf Rusij\xc4\x85 i\xc5\xa1vyko 20 piln\xc5\xb3 autobus\xc5\xb3 _NEWLINE_Rugpj\xc5\xab\xc4\x8dio 4 d. penki 58-osios Rusijos armijos batalionai nuvyko prie Roki tunelio, kuris jungia \xc5\xa0iaur\xc4\x97s ir Piet\xc5\xb3 Osetijas. Kovos t\xc4\x99s\xc4\x97si kelias dienas\xc2\xa0\xe2\x80\x93 buvo su\xc5\xbeeisti trys Gruzijos kariai ir \xc5\xa1alis neteko karinio sunkve\xc5\xbeimio. T\xc4\x85 nakt\xc4\xaf \xc5\xbeuvo keturi \xc5\xbemon\xc4\x97s, Gruzijos paj\xc4\x97gos kovojo toliau. Gruzijos paj\xc4\x97gos netoli \xc5\xa0iaur\xc4\x97s Osetijos sutelk\xc4\x97 karines paj\xc4\x97gas. Gruzijos vidaus reikal\xc5\xb3 ministerija prane\xc5\xa1\xc4\x97, kad ma\xc5\xbeiausiai 10 Gruzijos kari\xc5\xb3 \xc5\xbeuvo kovose rugpj\xc5\xab\xc4\x8dio 7 dien\xc4\x85.Rugpj\xc5\xab\xc4\x8dio 7 d. 19:00 Gruzijos prezidentas Micheilas Saaka\xc5\xa1vilis tiesioginiame televizijos eteryje prane\xc5\xa1\xc4\x97, kad \xe2\x80\x9eIr toliau vyksta snaiperi\xc5\xb3 karas prie\xc5\xa1 kaimo gyventojus (Piet\xc5\xb3 Osetijos konflikto zonoje) ir \xc5\xa1iuo metu man bekalbant intensyviai \xc5\xa1audoma i\xc5\xa1 artilerijos, tank\xc5\xb3, raket\xc5\xb3 paleidimo sistem\xc5\xb3, atve\xc5\xbet\xc5\xb3 \xc4\xaf konflikto zon\xc4\x85 nelegaliai; taip pat ir i\xc5\xa1 kit\xc5\xb3 ginkl\xc5\xb3, tarp j\xc5\xb3 minosvaid\xc5\xbei\xc5\xb3 ir granatsvaid\xc5\xbei\xc5\xb3\xe2\x80\x9c. Dienos pabaigoje, Gruzijos prezidentas paskelb\xc4\x97 viena\xc5\xa1ali\xc5\xa1kai nutraukiantis karinius veiksmus. Pasi\xc5\xabl\xc4\x97 derybas, primin\xc4\x97 apie ilgai si\xc5\xablom\xc4\x85 autonomij\xc4\x85 Piet\xc5\xb3 Osetijai, primin\xc4\x97, kad Rusija gal\xc4\x97t\xc5\xb3 garantuoti \xc5\xa1\xc4\xaf sprendim\xc4\x85, paskelb\xc4\x97 visuotin\xc4\x99 amnestij\xc4\x85 ir pasi\xc5\xabl\xc4\x97 tarptautinei bendruomenei \xc4\xafsiki\xc5\xa1ti \xc4\xaf \xc5\xa1io konflikto sprendim\xc4\x85. . Gruzija atsitrauk\xc4\x97 ir \xc4\x97m\xc4\x97 ruo\xc5\xa1tis tiesiogin\xc4\x97ms deryboms su Piet\xc5\xb3 Osetijos vyriausybe de facto.\n_START_SECTION_\nRugpj\xc5\xab\xc4\x8dio 8 d.\n_START_PARAGRAPH_\nApie 4.00 val. rugpj\xc5\xab\xc4\x8dio 8 dien\xc4\x85 Gruzijos prezidento \xc4\xafgaliotinis, reintegracijos ministras T. Jakoba\xc5\xa1vilis patvirtino, kad Gruzijos paj\xc4\x97gos u\xc5\xbe\xc4\x97m\xc4\x97 penkis osetin\xc5\xb3 kaimus ir apsupo Cchinval\xc4\xaf. V\xc4\x97liau apie 5.30 val. Gruzijos \xc5\xbeiniasklaida prane\xc5\xa1\xc4\x97, kad Rusijos aviacija bombardavo 9 kilometrai nuo Tbilisio centro \xc4\xafsik\xc5\xabrusi\xc4\x85 gruzin\xc5\xb3 Vaziani karin\xc4\x99 baz\xc4\x99. \xc5\xa0ioje baz\xc4\x97je yra dislokuotos Gruzijos oro paj\xc4\x97gos, pati baz\xc4\x97 yra keli kilometrai nutolusi nuo Tbilisio oro uosto. 7.00 val. kai kurios Rusijos \xc5\xbeiniasklaidos priemon\xc4\x97s prane\xc5\xa1\xc4\x97, kad ryte m\xc5\xab\xc5\xa1iai dar sustipr\xc4\x97jo\xc2\xa0\xe2\x80\x93 Gruzija naudojo aviacij\xc4\x85 bei ap\xc5\xa1aud\xc4\x97 Rusijos baz\xc4\x99, su\xc5\xbeeisti 3 Rusijos kariai. 8.30 val. Gruzijos televizija \xe2\x80\x9eRustavi2\xe2\x80\x9c prane\xc5\xa1\xc4\x97, kad \xc5\xa1alies paj\xc4\x97gos kontroliuoja jau 8 osetin\xc5\xb3 kaimus. V\xc4\x97liau Gruzijos premjeras V. Gurgenidz\xc4\x97 parei\xc5\xa1k\xc4\x97, kad visiems Piet\xc5\xb3 Osetijos vadovams skelbiama amnestija ir jie nebus baud\xc5\xbeiami u\xc5\xbe savo veikl\xc4\x85. Buvo pa\xc5\xbead\xc4\x97ta, kad pasibaigus operacijai Piet\xc5\xb3 Osetijai kaip ir anks\xc4\x8diau bus u\xc5\xbetikrintas autonomijos statusas. Gruzijos vyriausyb\xc4\x97 pa\xc5\xbead\xc4\x97jo 35 mln. JAV doleri\xc5\xb3 Piet\xc5\xb3 Osetijai atstatyti. Prane\xc5\xa1\xc4\x97, kad gruzinai u\xc5\xbe\xc4\x97m\xc4\x97 dar 3 osetin\xc5\xb3 kaimus ir viso atgavo 11 kaim\xc5\xb3 kontrol\xc4\x99. Apie 600 Gruzijos kari\xc5\xb3 per\xc4\x97m\xc4\x97 Cchinvalio priemies\xc4\x8di\xc5\xb3 kontrol\xc4\x99, u\xc5\xbeimtos strategines kalvos aplink miest\xc4\x85. Rusija pasi\xc5\xablytas JT saugumo tarybai parei\xc5\xa1kimas, smerkiantis Gruzijos veiksmus Piet\xc5\xb3 Osetijoje, buvo nepriimtas. Gruzijos U\xc5\xbesienio reikal\xc5\xb3 ministerija prane\xc5\xa1\xc4\x97, kad 9 val. trys Rusijos \xc5\xa1turmo l\xc4\x97ktuvai \xe2\x80\x9eSu-24\xe2\x80\x9c pa\xc5\xbeeid\xc4\x97 Gruzijos-Rusijos sien\xc4\x85 ir bombardavo policijos pastat\xc4\x85 Gruzijos Karelio mieste, kuris yra apie 10\xc2\xa0km \xc4\xaf pietus nuo Piet\xc5\xb3 Osetijos administracin\xc4\x97s ribos. Buvo numestos 3 bombos. Piet\xc5\xb3 Osetijos atstovas Rusijoje paragino Rusija \xe2\x80\x9eimtis karini\xc5\xb3 priemoni\xc5\xb3 ir sustabdyti konflikt\xc4\x85\xe2\x80\x9c. JAV paragino Rusij\xc4\x85 nesiki\xc5\xa1ti \xc4\xaf konflikt\xc4\x85 ir Balt\xc5\xb3j\xc5\xb3 r\xc5\xabm\xc5\xb3 atstovas JT Saugumo Tarybos pos\xc4\x97dyje teig\xc4\x97, jog Rusija ir Gruzija turi gerbti viena kitos teritorin\xc4\xaf vientisum\xc4\x85. Taip pat JAV paragino \xc5\xa1alis nutraukti karinius veiksmus, o JT Saugumo Taryba i\xc5\xa1siskirst\xc4\x97 nepri\xc4\x97musi joki\xc5\xb3 nutarim\xc5\xb3. Gruzijai puolant separatistin\xc4\xaf jud\xc4\x97jim\xc4\x85, Rusijos kariai parei\xc5\xa1k\xc4\x97, kad kai \xc4\xaf j\xc5\xb3 baz\xc4\x99 Cchinvalyje pataik\xc4\x97 reaktyvin\xc4\x97s artilerijos \xc4\xafrengini\xc5\xb3 \xe2\x80\x9eGrad\xe2\x80\x9c sviediniai yra \xe2\x80\x9esu\xc5\xbeeist\xc5\xb3 ir u\xc5\xbemu\xc5\xa1t\xc5\xb3\xe2\x80\x9c. Gruzijos prezidentas paskelb\xc4\x97 visuotin\xc4\x99 karin\xc4\x99 mobilizacij\xc4\x85 ir pa\xc5\xa1auk\xc4\x97 daugiau nei 10 t\xc5\xabkst. rezervist\xc5\xb3. Keturi Rusijos l\xc4\x97ktuvai bombardavo Gorio miest\xc4\x85. Gruzijos \xc5\xbeiniasklaida prane\xc5\xa1\xc4\x97, kad Gruzijos paj\xc4\x97goms pavyko numu\xc5\xa1ti vien\xc4\x85 Rusijos l\xc4\x97ktuv\xc4\x85. V\xc4\x97liau Rusijos bombone\xc5\xa1iai \xc4\x97m\xc4\x97 bombarduoti Gruzijos kariuomen\xc4\x97s pozicijas Piet\xc5\xb3 Osetijoje. Atakuojami kaimai, kuriuos gruzinai u\xc5\xbe\xc4\x97m\xc4\x97 nakt\xc4\xaf. Rusijos kazok\xc5\xb3 atamanas Volgograde parei\xc5\xa1k\xc4\x97, jog visi jaunesni nei 40 met\xc5\xb3 kazokai raginami tapti savanoriais ir ginti Piet\xc5\xb3 Osetij\xc4\x85. V\xc4\x97liau Rusija \xc4\xafved\xc4\x97 \xc4\xaf Piet\xc5\xb3 Osetij\xc4\x85 papildomas paj\xc4\x97gas. Sunkios karin\xc4\x97s technikos kolona juda i\xc5\xa1 \xc5\xa0. Osetijos vieninteli\xc5\xb3 \xc4\xaf Piet\xc5\xb3 Osetij\xc4\x85 vedan\xc4\x8diu keliu per Roki tunel\xc4\xaf. Po Gruzijos oro paj\xc4\x97g\xc5\xb3 veiksm\xc5\xb3 rus\xc5\xb3 invazija \xc4\xaf Gruzijos teritorij\xc4\x85 sustojo. Rusijos \xc5\xa1turmo l\xc4\x97ktuvai bombardavo gruzin\xc5\xb3 pozicijas Piet\xc5\xb3 Osetijoje. Gruzijos l\xc4\x97ktuvai stojo \xc4\xaf m\xc5\xab\xc5\xa1\xc4\xaf. Gruzinai \xc4\xafgijo kontrol\xc4\x99 beveik visame Cchinvalio miest\xc4\x85, \xc4\xaf kur\xc4\xaf \xc4\xafvesti gruzin\xc5\xb3 tankai. Nuo 14 iki 17 valandos Gruzija paskelb\xc4\x97 vienpuses paliaubas, kad civiliai gal\xc4\x97t\xc5\xb3 pasitraukti i\xc5\xa1 m\xc5\xab\xc5\xa1i\xc5\xb3 zonos. \xc4\xaesigaliojo paliaubos paskelbtos 14 valand\xc4\x85. I\xc5\xa1 \xc5\xa0. Osetijos Cchinvalio link juda Rusijos kariuomen\xc4\x97. Gruzijos prezidentas M. Saaka\xc5\xa1vilis telefonu kalb\xc4\x97jo su V. Adamkumi, NATO generaliniu sekretoriumi J. H. Schefferiu ir C. Rice. Apie 15 val. Gruzija paskelb\xc4\x97, jog jei pasitvirtins informacija apie Rusijos tank\xc5\xb3 kolon\xc4\x85 pasi\xc5\xb3st\xc4\x85 \xc4\xaf Cchinval\xc4\xaf, tai Gruzija skelbs Rusijai kar\xc4\x85. Gruzija paskelb\xc4\x97, kad Tbilis\xc4\xaf bombardav\xc4\x99 l\xc4\x97ktuvai \xc4\xaf Gruzijos oro erdv\xc4\x99 atskrido i\xc5\xa1 Arm\xc4\x97nijos, kur Rusija turi aviacijos baz\xc4\x99. Nors \xc5\xa1iaurin\xc4\x99 Gruzijos sien\xc4\x85 kontroliuoja daugiau kaip 130 Gruzijos prie\xc5\xa1l\xc4\x97ktuvin\xc4\x97s gynybos pab\xc5\xabkl\xc5\xb3 bei Gruzijos aviacija, tai nesutrukd\xc4\x97 Rusijos l\xc4\x97ktuvams atakuoti taikini\xc5\xb3 Gruzijos teritorijoje. V\xc4\x97liau Rusijos l\xc4\x97ktuvai bombarduoja dar vien\xc4\x85 Gruzijos karin\xc4\x99 baz\xc4\x99, esan\xc4\x8diai Tbilisio priemiestyje Marneuli. D\xc4\x97l Piet\xc5\xb3 Osetijoje kilusio karinio konflikto Gruzija nusprend\xc4\x97 at\xc5\xa1aukti savo karius i\xc5\xa1 Irako 2 t\xc5\xabkstan\xc4\x8dius Gruzijos kari\xc5\xb3. Apie pus\xc4\x99 \xc5\xa1e\xc5\xa1i\xc5\xb3 vakaro Rusijos kariuomen\xc4\x97 ir tankai prad\xc4\x97jo m\xc5\xab\xc5\xa1ius su Gruzijos paj\xc4\x97gomis Cchinvalyje. Po m\xc5\xab\xc5\xa1io gruzinai traukiasi i\xc5\xa1 miesto, tuo tarpu rus\xc5\xb3 tankai ap\xc5\xa1audo gruzin\xc5\xb3 pozicijas. Apie 150 su\xc5\xbeeist\xc5\xb3 gruzin\xc5\xb3 kari\xc5\xb3 atve\xc5\xbeta \xc4\xaf ligonin\xc4\x99 Gorio mieste, kurie nukent\xc4\x97jo nuo aviacijos atak\xc5\xb3. Cchinvalyje gruzin\xc5\xb3 kariai toliau kov\xc4\x97si su rusais, u\xc5\xbe\xc4\x97m\xc4\x99 pus\xc4\x99 miesto. M\xc5\xab\xc5\xa1yje d\xc4\x97l miesto naudojami tankai ir aviacija. Rusijos bombone\xc5\xa1iai atakavo Gorio miest\xc4\x85, ant kurio numet\xc4\x97 6 bombas. Reaguodama \xc4\xaf \xc4\xafvykius, JTO Saugumo taryba surinko \xc4\xaf nauj\xc4\x85 pos\xc4\x97d\xc4\xaf. A\xc5\xa1tr\xc4\x97jant konfliktui tarp Gruzijos ir Rusijos, Gruzijos prezidentas Micheilas Saaka\xc5\xa1vilis papra\xc5\xa1\xc4\x97 JAV pagalbos. Apie a\xc5\xa1tunt\xc4\x85 vakaro susi\xc5\xa1audymai Cchinvalyje nurimo. Piet\xc5\xb3 Osetijos separatist\xc5\xb3 lyderis Eduardas Kokoity parei\xc5\xa1k\xc4\x97, kad per atakas Cchinvalyje \xc5\xbeuvo 1400 \xc5\xbemoni\xc5\xb3. Papildomos Rusijos paj\xc4\x97gos puol\xc4\x97 gruzin\xc5\xb3 pozicijas. Did\xc5\xbei\xc4\x85j\xc4\x85 dal\xc4\xaf Cchinvalio miesto kontroliuoja Rusijos paj\xc4\x97gos. Gruzija prane\xc5\xa1\xc4\x97, kad gindamasi nuo rusi\xc5\xa1kos propagandos, nuo rugpj\xc5\xab\xc4\x8dio 9 d. nutraukia Rusijos televizijos kanal\xc5\xb3 retransliacij\xc4\x85 \xc5\xa1alyje. \xc4\xae konflikto zon\xc4\x85 siun\xc4\x8diama 20 karini\xc5\xb3 sunkve\xc5\xbeimi\xc5\xb3 su kariais. Rusijos aviacija subombardavo Po\xc4\x8dio uost\xc4\x85 ir Senakio karin\xc4\x99 baz\xc4\x99 vakarin\xc4\x97je Gruzijos dalyje.\n_START_SECTION_\nRugpj\xc5\xab\xc4\x8dio 9 d.\n_START_PARAGRAPH_\nApie 2 valand\xc4\x85 nakties CNN prane\xc5\xa1\xc4\x97, kad bombarduojamas Tbilisis. Rusijos ambasadorius Jungtin\xc4\x97se Tautose Vitalijus \xc4\x8ciurkinas prane\xc5\xa1\xc4\x97, kad Gruzij\xc4\x85 bombarduoja Rusijos karin\xc4\x97s paj\xc4\x97gos. *8.00 val. Rusijos kariniai l\xc4\x97ktuvai bombardavo ir visi\xc5\xa1kai sunaikino Gruzijos uost\xc4\x85 Juodojoje j\xc5\xabroje Potyje. Po naktinio Tbilisio bombardavimo evakuotos Gruzijos valstybin\xc4\x97s institucijos. Gruzijos vald\xc5\xbeia evakavo Prezidento administracijos r\xc5\xabmus ir kitus vyriausybinius pastatus sostin\xc4\x97je Tbilisyje. Gruzijoje internetinis ry\xc5\xa1ys sutrik\xc4\x99s, visi valstybiniai tinklalapiai i\xc5\xa1jungti. Gruzijos prezidentas pa\xc5\xbead\xc4\x97jo per artimiausias valandas paskelbti nepaprast\xc4\x85j\xc4\x85 pad\xc4\x97t\xc4\xaf. 9 val. Rusija \xc4\xaf Gruzijos separatistin\xc4\xaf Piet\xc5\xb3 Osetijos region\xc4\x85 siun\xc4\x8dia papildomas kari\xc5\xb3 paj\xc4\x97gas. Susir\xc4\x97mimai aplink Piet\xc5\xb3 Osetijos sostin\xc4\x99 Cchinval\xc4\xaf t\xc4\x99s\xc4\x97si vis\xc4\x85 nakt\xc4\xaf, bet buvo ma\xc5\xbeiau intensyv\xc5\xabs nei penktadien\xc4\xaf. Rusijos kariniai l\xc4\x97ktuvai bombardavo karinius taikinius Gruzijos Gorio mieste. Rusijos taikiniai buvo netoli trij\xc5\xb3 karini\xc5\xb3 bazi\xc5\xb3, kur dislokuoti t\xc5\xabkstan\xc4\x8diai kari\xc5\xb3. Kariai bei civiliai b\xc4\x97gioja po gatves, ie\xc5\xa1kodami saugi\xc5\xb3 viet\xc5\xb3 pasisl\xc4\x97pti. Rusija i\xc5\xa1st\xc5\xabm\xc4\x97 gruzinus i\xc5\xa1 Piet\xc5\xb3 Osetijos sostin\xc4\x97s Cchinvalio. Penktadienio vakar\xc4\x85 Jungtini\xc5\xb3 Taut\xc5\xb3 Saugumo Tarybai nepavyko pritarti parei\xc5\xa1kimui, kuris tur\xc4\x97jo pad\xc4\x97ti siekti paliaub\xc5\xb3. Gruzijos gynybos viceministras Batu Kutelija \xc5\xbeurnalistams parei\xc5\xa1k\xc4\x97, kad per dvi aviacijos atak\xc5\xb3 prie\xc5\xa1 Gruzijos miestus dienas numu\xc5\xa1ti 6 kariniai rus\xc5\xb3 l\xc4\x97ktuvai. Gruzijos vald\xc5\xbeia ir Vakar\xc5\xb3 \xc5\xbeiniasklaida taip pat tvirtina, kad Rusijos aviacija bombardavo telekomunikacij\xc5\xb3 anten\xc4\x85 Gori mieste, taip pat subombardavo Juodosios j\xc5\xabros uost\xc4\x85 Poti bei strategin\xc4\xaf keli\xc4\x85 piet\xc5\xb3 Gruzijoje. Apie pus\xc4\x99 11 valandos Rusijos l\xc4\x97ktuvai sureng\xc4\x97 serij\xc4\x85 oro antpuoli\xc5\xb3 prie\xc5\xa1 karinius taikinius centrin\xc4\x97s Gruzijos mieste Goryje, esan\xc4\x8diame arti separatistinio Piet\xc5\xb3 Osetijos regiono. Did\xc5\xbeioji dalis taikini\xc5\xb3 buvo karin\xc4\x97s baz\xc4\x97s, ta\xc4\x8diau Gruzijos pareig\xc5\xabnai teigia, kad \xc5\xbeuvo nema\xc5\xbeai civili\xc5\xb3 gyvenamuosiuose namuose. :(Rusijos karini\xc5\xb3 paj\xc4\x97g\xc5\xb3 taktin\xc4\x97s grup\xc4\x97s batalionai \xc4\x97m\xc4\x99si Gruzijos kariuomen\xc4\x97s i\xc5\xa1st\xc5\xabmimo \xc4\xaf Rusijos kari\xc5\xb3 paj\xc4\x97g\xc5\xb3 kontroliuojam\xc4\x85 zon\xc4\x85.) Miesto gyventojai evakuojami \xc4\xaf Rusijos ligonines. Rusijos l\xc4\x97ktuvai bombardavo oro uost\xc4\x85 Kopitnari Gruzijos vakaruose, 14 kilometr\xc5\xb3 nuo Kutaisio miesto. Apgadintas pakilimo takas, vienas \xc5\xbemogus su\xc5\xbeeistas. Rusijos l\xc4\x97ktuvai bombardavo Gruzijos prie\xc5\xa1l\xc4\x97ktuvin\xc4\x97s gynybos baz\xc4\x99 Vakar\xc5\xb3 Gruzijos Senaki mieste. Nuo bomb\xc5\xb3 \xc5\xbeuvo Gruzijos kariai, bent 60 \xc5\xbemoni\xc5\xb3 su\xc5\xbeeista. Rusijos generalinis \xc5\xa1tabas pripa\xc5\xbeino, kad Gruzijos paj\xc4\x97goms pavyko penktadien\xc4\xaf numu\xc5\xa1ti du karinius Rusijos l\xc4\x97ktuvus. Rusija teigia, kad buvo numu\xc5\xa1ti \xc5\xa1turmo l\xc4\x97ktuvas Su-25 ir bombone\xc5\xa1is Tu-22. Pagal Gruzijos atstov\xc5\xb3 teigimus, penktadien\xc4\xaf numu\xc5\xa1ti nema\xc5\xbeiau nei 4 rus\xc5\xb3 l\xc4\x97ktuvai, o \xc5\xa1e\xc5\xa1tadien\xc4\xaf\xc2\xa0\xe2\x80\x93 apie 10 numu\xc5\xa1t\xc5\xb3 l\xc4\x97ktuv\xc5\xb3. Prane\xc5\xa1ta, kad \xc4\xaf nelaisv\xc4\x99 paimti ne ma\xc5\xbeiau nei du rus\xc5\xb3 karo l\xc4\x97ktuv\xc5\xb3 pilotai. Rusijos l\xc4\x97ktuvai t\xc4\x99sia Gruzijos miest\xc5\xb3 bombardavim\xc4\x85._NEWLINE_Separatistin\xc4\x97s Abchazijos vadovas Sergejus Bagap\xc5\xa1as paskelb\xc4\x97, kad pradeda Gruzijos paj\xc4\x97g\xc5\xb3 puolim\xc4\x85 \xc5\xa1alia separatistin\xc4\x97s Abchazijos esan\xc4\x8diame Kodorio tarpeklyje. Tam taip pat naudojama Rusijos aviacija bei artilerija.\n_START_SECTION_\nRugpj\xc5\xab\xc4\x8dio 12 d.\n_START_PARAGRAPH_\nRusija atsiunt\xc4\x97 papildom\xc4\x85 karin\xc4\xaf laiv\xc4\x85 prie Po\xc4\x8dio uosto, kuris prisid\xc4\x97jo prie Gruzijos uost\xc5\xb3 blokados. Gruzija apkaltino Rusij\xc4\x85, kad ji per Po\xc4\x8dio uost\xc4\x85 siun\xc4\x8dia savo kariuomen\xc4\x99 \xc4\xaf Gruzij\xc4\x85. Rusija teigia, kad ji pasiunt\xc4\x97 tik \xc5\xbevalgybos dalin\xc4\xaf, kuris mieste buvo labai trumpai._NEWLINE_Italijos u\xc5\xbesienio reikal\xc5\xb3 ministras Franco Frattini paskelb\xc4\x97, kad Italija yra pasiruo\xc5\xa1usi atsi\xc5\xb3sti kareivius \xc4\xaf Piet\xc5\xb3 Osetij\xc4\x85, jei Europos S\xc4\x85junga pirmadien\xc4\xaf (2008\xc2\xa0m. rugpj\xc5\xab\xc4\x8dio 18 d.) nuspr\xc4\x99s \xc4\xafsitraukti. Frattini pasak\xc4\x97, kad Italija nusi\xc5\xb3s \xc4\xaf Piet\xc5\xb3 Osetij\xc4\x85 savo kariuomen\xc4\x99, jei Pranc\xc5\xabzijos u\xc5\xbesienio reikal\xc5\xb3 ministras Bernard Kouchner tai rekomenduos Europos S\xc4\x85jungai sugr\xc4\xaf\xc5\xbe\xc4\x99s i\xc5\xa1 savo tarpininkavimo kelion\xc4\x97s \xc4\xaf Tbilis\xc4\xaf ir Maskv\xc4\x85. Ta\xc4\x8diau Frattini teigia, kad Italija neparems Europoje kuriamos \xe2\x80\x9cAnti-Rusijos koalicijos\xe2\x80\x9d. _NEWLINE_Rusijos prezidentas ir vyriausiasis karini\xc5\xb3 paj\xc4\x97g\xc5\xb3 vadas Dmitrijus Medvedevas paskelb\xc4\x97 stabdantis karinius veiksmus Gruzijoje. Abchaz\xc5\xb3 paj\xc4\x97gos be pasiprie\xc5\xa1inimo u\xc5\xbe\xc4\x97m\xc4\x97 dal\xc4\xaf Kodorio tarpeklio. N. Sarkozy ir D. Medvedevas sutar\xc4\x97, kad Rusija i\xc5\xa1ves kariuomen\xc4\x99 i\xc5\xa1 u\xc5\xbeimt\xc5\xb3 teritorij\xc5\xb3, o P. Osetijos ir Anchazijos statusas bus aptartas tarptautin\xc4\x97je konferencijoje._NEWLINE_Nepaisant Rusijos prezidento Medvedevo parei\xc5\xa1kimo apie stabdomus Rusijos kariuomen\xc4\x97s karinius veiksmus, Gruzijos vyriausyb\xc4\x97 prane\xc5\xa1\xc4\x97, kad Rusijos kariniai l\xc4\x97ktuvai ir toliau skraido ir bombarduoja Gruzij\xc4\x85. Po Rusijos prezidento prane\xc5\xa1imo buvo subombarduoti du kaimai Gruzijoje.  Rusijos karin\xc4\x97s paj\xc4\x97gos toliau bombarduoja civilinius pastatus ir gyentojus Gruzijoje  An Associated Press reporteris prane\xc5\xa1\xc4\x97 mat\xc4\x99s, kaip 135 Rusijos karin\xc4\x97s ma\xc5\xa1inos, \xc4\xafskaitant tankus, vyksta link sl\xc4\x97nio, kur\xc4\xaf kontroliuoja Gruzijos karin\xc4\x97s paj\xc4\x97gos.Japas de Hopas \xc5\xa0eferis, NATO sekretorius, parei\xc5\xa1k\xc4\x97, kad nepaisant karinio konflikto Gruzija i\xc5\xa1lieka kandidat\xc4\x97 NATO narystei.\n_START_SECTION_\nRugpj\xc5\xab\xc4\x8dio 13 d.\n_START_PARAGRAPH_\nNepaisydama pasira\xc5\xa1yto taikos susitarimo, Rusijos kariuomen\xc4\x97 ir Piet\xc5\xb3 Osetijos paj\xc4\x97gos sugr\xc4\xaf\xc5\xbeo \xc4\xaf Gruzijos Gorio miest\xc4\x85, kuriame siaut\xc4\x97ja Piet\xc5\xb3 Osetijos kariai. Prane\xc5\xa1ama, kad Piet\xc5\xb3 Osetijos kariai, patikrinimo punkte atima i\xc5\xa1 \xc5\xbemoni\xc5\xb3 daiktus, jei jie nori i\xc5\xa1vykti i\xc5\xa1 miesto.\n_START_SECTION_\nPropagandinis karas\n_START_PARAGRAPH_\nRusija ir Gruzija kariauja propagandin\xc4\xaf kar\xc4\x85 tiek savo valstyb\xc4\x97se, tiek u\xc5\xbesienyje. Abi pus\xc4\x97s skelbia skirtingus prane\xc5\xa1imus, kuriuos sunku patikrinti. Rusija save vaizduoja, kaip s\xc4\x85\xc5\xbeing\xc4\x85 tarpinink\xc4\x99 ir \xe2\x80\x9etaikos ir gyvyb\xc4\x97s saugotoj\xc4\x85\xe2\x80\x9c, kuri siekia apsaugoti savo pilie\xc4\x8dius, o Gruzija elgiasi, kaip ma\xc5\xbea valstyb\xc4\x97, kuri\xc4\x85 u\xc5\xbepuol\xc4\x97 agresorius \xe2\x80\x9eRusijos me\xc5\xa1ka\xe2\x80\x9c  Medvedevas vaizduoja Rusijos kareivius kaip \xe2\x80\x9etaikdarius\xe2\x80\x9c, o Saka\xc5\xa1vilis kaip okupantus._NEWLINE_Rugpj\xc5\xab\xc4\x8dio 11 d. Rusijos televizijos kanalas \xe2\x80\x9eRussia Today\xe2\x80\x9c TV apkaltino JAV televizijos kanal\xc4\x85 CNN, kad jis rodo \xe2\x80\x9eRussia Today\xe2\x80\x9c nufilmuot\xc4\x85 subomborduoto Gori miesto vaizdo med\xc5\xbeiag\xc4\x85.\n_START_SECTION_\nKibernetin\xc4\x97s atakos ir cenz\xc5\xabra\n_START_PARAGRAPH_\nBuvo u\xc5\xbepultas Gruzijos nacionalinio banko tinklalapis. Banko tituliniame lape pavaizduoti 20-ojo am\xc5\xbeiaus diktatoriai ir Gruzijos prezidentas Saka\xc5\xa1vilis. Atakuojami buvo Gruzijos informaciniai portalai internete. Atakuojant Gruzij\xc4\x85 buvo naudojami tie patys metodai, kaip ir atakuojant Estijos kibernetin\xc4\x99 erdv\xc4\x99 2007 metais._NEWLINE_Estija \xc4\xaf Gruzij\xc4\x85 i\xc5\xa1siunt\xc4\x97 du informacinio saugumo specialistus, dirban\xc4\x8dius Estijos kompiuterini\xc5\xb3 nelaimi\xc5\xb3 reagavimo komandoje (angl.\xc2\xa0\xe2\x80\x93 Computer Emergency Response Team (CERT). Gruzijos u\xc5\xbesienio reikal\xc5\xb3 ministerijos tinklalapis patalpintas Estijos serveryje.\n_START_SECTION_\nKaro rezultatas\n_START_PARAGRAPH_\nKaro metu Rusija kontroliavo ir padidino paj\xc4\x97gas separatistin\xc4\x97s Gruzijos teritorijoje. Rugpj\xc5\xab\xc4\x8dio 26 d. Rusija, remdamasi Kosovo atskyrimo nuo Serbijos pavyzd\xc5\xbeiu, viena\xc5\xa1ali\xc5\xa1kai pripa\xc5\xbeino Abchazijos ir Piet\xc5\xb3 Osetijos nepriklausomyb\xc4\x99, tuo susilaukdama neigiamos reakcijos i\xc5\xa1 JAV ir ES ._NEWLINE_2009\xc2\xa0m. rugpj\xc5\xab\xc4\x8dio 3 d. Piet\xc5\xb3 Osetijos separatistai numet\xc4\x97 dvi granatas \xc4\xaf Gruzijos ir Rusijos pasienio kontrol\xc4\x97s punktus ._NEWLINE_2009\xc2\xa0m. rugpj\xc5\xab\xc4\x8dio 4 d. Gruzija papra\xc5\xa1\xc4\x97 ES ir JAV sulaikyti Rusij\xc4\x85 nuo provokacij\xc5\xb3 .'